

REPUBLIKA HRVATSKA

VUKOVARSKO SRIJEMSKA ŽUPANIJA

**OPĆINA TOVARNIK**

**OPĆINSKO VIJEĆE**

KLASA: 024-03/25-01/80

URBROJ: 2196-28-02-25-01

Tovarnik, 11. travnja 2025.

Temeljem članka 11. stavka 2. Zakona o poticanju razvoja malog gospodarstva ( NN broj 29/02, 63/07, 53/12, 56/13 i 121/16 ) i članka 31. Statuta Općine Tovarnik („Službeni vjesnik“ Vukovarsko-srijemske županije broj 3/22), Općinsko vijeće Općine Tovarnik na svojoj 32. sjednici održanoj dana 11. travnja 2025. godine donosi:

 **PROGRAM**

**POTICANJA RAZVOJA PODUZETNIŠTVA NA PODRUČJU OPĆINE TOVARNIK ZA 2025.**

**I. OPĆE ODREDBE**

**Članak 1.**

Ovim Programom poticanja razvoja poduzetništva na području Općine Tovarnik (u daljnjem tekstu: Program) uređuju se svrha i ciljevi programa, korisnici i nositelji za provedbu mjera, područja iz Programa, sredstva za realizaciju mjera, te provedba mjera koje predstavljaju potporu male vrijednosti.

**Članak 2.**

Mjere koje predstavljaju potporu male vrijednosti provodit će se sukladno pravilima Uredbe Komisije (EU) br. 1407/2013 od 18. prosinca 2013. o primjeni članaka 107. i 108. Ugovora o funkcioniranju Europske unije na *de minimis* potpore (Službeni list Europske unije L 352/1), ( U daljnjem tekstu: Uredba ).

Sukladno članku 2., točka 2. Uredbe pod pojmom „jedan poduzetnik“ obuhvaćena su sva poduzeća koja su u najmanje jednom od sljedećih međusobnih odnosa:

 a) jedno poduzeće ima većinu glasačkih prava dioničara ili članova u drugom poduzeću;

 b) jedno poduzeće ima pravo imenovati ili smijeniti većinu članova upravnog, upravljačkog ili nadzornog tijela drugog poduzeća;

 c) jedno poduzeće ima pravo ostvarivati vladajući utjecaj na drugo poduzeće prema ugovoru sklopljenom s tim poduzećem ili prema odredbi statuta ili društvenog ugovora tog poduzeća;

 d) jedno poduzeće, koje je dioničar ili član u drugom poduzeću, kontrolira samo, u skladu s dogovorom s drugim dioničarima ili članovima tog poduzeća, većinu glasačkih prava dioničara ili glasačkih prava članova u tom poduzeću.

 Poduzeća koja su u bilo kojem od odnosa navedenih u prvom podstavku točkama (a) do (d) preko jednog ili više drugih poduzeća isto se tako smatraju jednim poduzetnikom.

Ovaj Program potpora, sukladno članku 1. stavku 1. točkama a) do e) Uredbe ne odnosi se na:

• potpore koje se dodjeljuju poduzetnicima koji djeluju u sektorima ribarstva i akvakulture koje je obuhvaćeno Uredbom Komisije (EZ) br. 104/2000;

• potpore poduzetnicima koji djeluju u sektoru primarne proizvodnje poljoprivrednih proizvoda;

• potpore koje se dodjeljuju poduzetnicima koji djeluju u sektoru prerade i stavljanja na tržište poljoprivrednih proizvoda u slučajevima određenim u točki c);

• potpore za djelatnosti usmjerene izvozu u treće zemlje ili države članice, odnosno potpore koje su izravno povezane s izvezenim količinama, s uspostavom i funkcioniranjem distribucijske mreže ili s drugim tekućim troškovima povezanima s izvoznom djelatnošću;

• potpore koje se uvjetuju uporabom domaćih proizvoda umjesto uvezenih.

Sukladno članku 3. stavku 2. Uredbe ukupan iznos potpora male vrijednosti koji je dodijeljen jednom poduzetniku ne smije prijeći iznos od 200.000,00 EUR-a tijekom razdoblja od tri fiskalne godine, a za poduzetnika koji obavlja cestovni prijevoz tereta za najamninu ili naknadu ne smije premašiti 100.000,00 EUR-a tijekom tri fiskalne godine, te se ta navedena granica primjenjuje bez obzira na oblik ili svrhu potpore. *De minimis* potpora koja se odobrava za cestovni prijevoz tereta za najamninu ili naknadu ne može se odobravati i koristiti za kupovinu vozila za cestovni prijevoz tereta.

Sukladno članku 6. Uredbe podnositelj zahtjeva mora svom zahtjevu priložiti Izjavu o iznosima dodijeljenih potpora male vrijednosti iz drugih izvora tijekom prethodne dvije fiskalne godine i u tekućoj fiskalnoj godini, kao i Izjavu da nije primio potporu iz drugih izvora za istu namjenu, na propisanim obrascima koji će biti sastavni dio Javnog poziva za dodjelu potpora.

Sukladno Uredbi, davatelj potpore male vrijednosti dužan je korisniku potpore dostaviti obavijest da mu je dodijeljena potpora male vrijednosti.

**II. SVRHA PROGRAMA**

**Članak 3.**

 Svrha ovoga Programa je stvaranje uvjeta za poduzetničku klimu koja je poticajna za ukupni gospodarski i društveni razvoj na području Općine Tovarnik.

**III. CILJEVI PROGRAMA**

**Članak 4.**

Ciljevi ovoga Programa su:

* jačanje konkurentnog nastupa poduzetnika na tržištu,
* povećanje investicijskih ulaganja poduzetnika uz rast zaposlenosti i poboljšanje uvjeta za financiranje poduzetnika,
* podizanje razine poduzetničkih znanja i vještina,
* smanjenje početnih financijskih izdataka poduzetnika prilikom pokretanja poslovanja,
* potaknuti mikro i male poduzetnike da koriste sredstva iz EU fondova za projekte koji promiču gospodarski razvoj,
* smanjenje troškova rada u procesu samozapošljavanja ili zapošljavanja novog djelatnika, odnosno potaknuti zapošljavanje nove radne snage,
* povećanje konkurentnosti mikro i malih poduzetnika kroz dodatnu edukaciju i uvođenje standarda kvalitete,
* omogućavanje širenja poslovanja.

Ciljevi iz stavka 1. ovoga članka ostvaruju se primjenom mjera usmjerenih jačanju konkurentnosti poduzetnika, korištenju potporne infrastrukture za realizaciju poduzetničkih poduhvata, razvoju financijskih mjera potpore poduzetništvu, te ostvarivanju stručnog obrazovanja i boljeg informiranja u poduzetništvu.

**IV. KORISNICI PROGRAMA**

**Članak 5.**

Korisnici ovoga Programa mogu biti mikro i mali subjekti malog gospodarstva utvrđeni Zakonom o poticanju razvoja malog gospodarstva, a koji su u cijelosti u privatnom vlasništvu sa sjedištem ili prebivalištem na području Općine Tovarnik, te poljoprivredna gospodarstva ( OPG, obrt, zadruga ) u mjerama u kojima je to posebno naznačeno.

 Iznimno, korisnici ovog Programa mogu biti i gospodarski subjekti ( neovisno o veličini, vlasničkoj strukturi, te sjedištu, odnosno prebivalištu ), fizičke osobe ili drugi pravni oblici koji su ovim Programom utvrđeni kao korisnici pojedinih mjera.

**V. NOSITELJ PROGRAMA**

**Članak 6.**

Nositelj provedbe ovog Programa je Općina Tovarnik.

**VI. MJERE**

**Članak 7.**

Općina Tovarnik u 2025. godini provoditi će sljedeće mjere za razvoj poduzetništva:

MJERA 1: Potpore novoosnovanim tvrtkama ( potpore početnicima )

MJERA 2: Potpore za nabavu opreme i inventara

MJERA 3: Potpore za proširenje poslovanja

MJERA 4: Potpore za novo zapošljavanje i samozapošljavanje

MJERA 5: Sufinanciranje reklamiranja i prezentacije proizvoda

MJERA 6: Sufinanciranje nabave i uzgoja koka nesilica

*MJERA 1: Potpore novoosnovanim tvrtkama ( potpore početnicima )*

**Članak 8.**

Korisnici potpore mogu biti poduzetnici sa sjedištem u Općini Tovarnik, a koji se sukladno Zakonu o poticanju razvoja malog gospodarstva („Narodne novine“ br. 29/02, 63/07, 53/12, 56/13 i 121/16) svrstavaju u mikro i male subjekte malog gospodarstva koji su registrirani nakon 30.06.2024. godine i nisu koristili potporu u 2024. godini.

Ukoliko novootvoreni obrt ima najmanje jednog zaposlenog na neodređeno vrijeme, uključujući vlasnika ili se za najmanje jednu osobu uplaćuju doprinosi za mirovinsko i zdravstveno osiguranje iznos potpore je jednokratno 1.000,00 EUR.

Ukoliko novootvoreni obrt nema najmanje jednog zaposlenog na neodređeno vrijeme, uključujući vlasnika ili se za najmanje jednu osobu ne uplaćuju doprinosi za mirovinsko i zdravstveno osiguranje iznos potpore je jednokratno 700,00 EUR.

Ukupan iznos raspoloživ za ovu mjeru je 3.000,00 EUR.

Dokumentacija:

* preslika registracije ( obrtnica, rješenje ili izvadak iz sudskog registra ),
* potvrda Zavoda za mirovinsko osiguranje o prijavi zaposlenja i/ili dokaz o uplati doprinosa za razdoblje za koje se traži potpora,
* potvrda o nepostojanju duga prema Općini Tovarnik,
* ostala dokumentacija koja će biti propisana Javnim pozivom.

*MJERA 2: Potpore za nabavu opreme i inventara*

**Članak 9.**

Korisnici potpore mogu biti poduzetnici sa sjedištem u Općini Tovarnik, a koji se sukladno Zakonu o poticanju razvoja malog gospodarstva („Narodne novine“ br. 29/02, 63/07, 53/12, 56/13 i 121/16) svrstavaju u mikro i male subjekte malog gospodarstva i koji imaju najmanje dva zaposlena na neodređeno vrijeme, uključujući vlasnika ili se za najmanje dvije osobe uplaćuju doprinosi za mirovinsko i zdravstveno osiguranje.

Iznos potpore za ovu mjeru je 2.000,00 EUR ( bez PDV-a ) po jednom korisniku,a ukupan iznos raspoloživ za ovu mjeru je 28.000,00 EUR.

Potpora se može dodijeliti za sljedeće namjene:

1. radni strojevi i alati,
2. informatička oprema i programi,
3. uredska oprema i namještaj,
4. ostala oprema, uređaji i alati potrebni za obavljanje djelatnosti,
5. radna i zaštitna odjeća za djelatnike.

Sredstva se dodjeljuju isključivo za troškove s datumom fakture nakon 01. siječnja 2025. godine za troškove koji su izravno povezani s vrstom djelatnosti za koju je korisnik registriran.

Dokumentacija:

* preslika registracije ( obrtnica, rješenje ili izvadak iz sudskog registra ),
* potvrda Zavoda za mirovinsko osiguranje o broju djelatnika i/ili dokaz o uplati doprinosa za zdravstveno i mirovinsko osiguranje za najmanje dvije osobe (uključujući i vlasnika),
* potvrda o nepostojanju duga prema Općini Tovarnik,
* preslika izvoda žiro-računa ili drugi dokaz o izvršenom plaćanju,
* preslika računa za nabavku opreme i/ili inventara,
* ostala dokumentacija koja će biti propisana Javnim pozivom.

*MJERA 3: Potpore za proširenje poslovanja*

**Članak 10.**

 Korisnici potpore mogu biti poduzetnici sa sjedištem u Općini Tovarnik, a koji se sukladno Zakonu o poticanju razvoja malog gospodarstva („Narodne novine“ br. 29/02, 63/07, 53/12, 56/13 i 121/16) svrstavaju u mikro i male subjekte malog gospodarstva i koji imaju najmanje jednog zaposlenog na neodređeno vrijeme, uključujući vlasnika.

Korisnik potpore može biti i poljoprivredno gospodarstvo ( OPG i obrt ) koje proširuje svoje poslovanje i ima najmanje jednog zaposlenog ili se za najmanje jednu osobu uplaćuje mirovinsko i zdravstveno osiguranje, uključujući vlasnika.

Iznos potpore za ovu mjeru je do 2.000,00 EUR ( bez PDV-a ) po jednom korisniku,a ukupan iznos raspoloživ za ovu mjeru je 13.000,00 EUR.

Potpora se može dodijeliti za sljedeće namjene:

- troškovi koji nastanu zbog proširenja ili novog uvođenja plinske, vodovodne i električne instalacije i priključka,

- građevinski troškovi koji nastanu zbog proširenja proizvodnih, skladišnih ili preradbenih kapaciteta,

- ostali građevinski troškovi,

- troškovi koji nastanu za izradu projektne dokumentacije ( projektant, geodeta... ) koja prethodi građevinskim radovima,

- drugi troškovi koji su isključivo povezani sa proširenjem postojećeg poslovanja.

Sredstva se dodjeljuju isključivo za troškove s datumom fakture ne ranijim od 01.09.2024. godine i za troškove za koje nije tražena potpora u 2024. godini.

Dokumentacija:

* preslika registracije ( obrtnica, rješenje ili izvadak iz sudskog registra ), za OPG ili poljoprivredni obrt kopija rješenja o upisu u Upisnik,
* potvrda Zavoda za mirovinsko osiguranje o broju djelatnika i/ili dokaz o uplati doprinosa za razdoblje za koje se traži potpora,
* potvrda o nepostojanju duga prema Općini Tovarnik,
* preslika izvoda žiro-računa kojim se dokazuje izvršeno plaćanje, ukoliko je plaćanje izvršeno putem računa,
* preslika računa,
* foto-dokumentacija,
* ostala dokumentacija koja će biti propisana Javnim pozivom.

*MJERA 4: Potpore za novo zapošljavanje i samozapošljavanje*

**Članak 11.**

 Korisnici potpore mogu biti poduzetnici sa sjedištem u Općini Tovarnik, a koji se sukladno Zakonu o poticanju razvoja malog gospodarstva („Narodne novine“ br. 29/02, 63/07, 53/12, 56/13 i 121/16) svrstavaju u mikro i male subjekte malog gospodarstva.

Potporu mogu koristiti poduzetnici koji su ovu mjeru koristili u prethodnoj godini, a zadržali su djelatnike za koje su ostvarili potporu u toj godini te su zaposlili novog djelatnika/e u 2025. godini i poduzetnici koji prvi puta koriste ovu mjeru.

 Za svakog novozaposlenog radnika za kojeg se traži potpora mora biti sklopljen Ugovor o radu na neodređeno vrijeme ili na određeno vrijeme na najmanje 5 mjeseci, s datumom zapošljavanja ne ranijim od 01. siječnja 2025. godine.

Iznos potpore za svaku novozaposlenu i samozaposlenu osobu na neodređeno vrijeme, kao i za osobe iz stavka 2. ovog članka iznosi 50% bruto plaće, do najvišeg iznosa bruto plaće od 900,00 EUR, a ukoliko se radi o zapošljavanju osobe iz vlastitog gospodarstva/kućanstva 40%.

Iznos potpore za svaku novozaposlenu osobu na određeno vrijeme iznosi 40% bruto plaće, do najvišeg iznosa bruto plaće od 900,00 EUR.

Sredstva za ovu mjeru osiguravaju se u maksimalnom iznosu od 25.000,00 EUR.

Poslodavac ima pravo zatražiti sredstva za najviše dvije novozaposlene osobe.

Poslodavac svaki mjesec dostavlja dokaze o uplati plaće, a u slučaju ne ispunjenja uvjeta dužan je vratiti sav do tada uplaćen novac. Ukoliko to ne učini, Općina Tovarnik aktivirat će bjanko zadužnicu koju je svaki korisnik potpore dužan dostaviti prije donošenja Odluke o dodjeli potpore, odnosno prije prve isplate.

Dokumentacija:

* preslika Ugovora o radu,
* preslika JOPPD obrasca,
* preslika registracije ( obrtnica, rješenje ili izvadak iz sudskog registra ),
* potvrda Zavoda za mirovinsko osiguranje o broju djelatnika i/ili dokaz o uplati mirovinskog i zdravstvenog osiguranja,
* potvrda o nepostojanju duga prema Općini Tovarnik,
* potvrda porezne uprave o nepostojanju duga,
* preslika osobne iskaznice za svakog djelatnika za kojeg se traži potpora ili uvjerenje o prebivalištu,
* dokaz iz kojeg je vidljivo da je poslodavac zadržao radnika/e za koje je ostvario potporu u prethodnoj godini,
* bjanko zadužnica (ukoliko ista nije ranije dostavljena),
* ostala dokumentacija koja će biti propisana Javnim pozivom.

MJERA 5: Sufinanciranje reklamiranja, prezentacije i pakiranja proizvoda

**Članak 12.**

Ovom mjerom planira se sufinanciranje poduzetnika i poljoprivrednika (koji se bave voćarskom i povrtlarskom proizvodnjom, preradom voća i povrća, kao i za proizvođače meda) s područja Općine Tovarnik u 2025. godini u svrhu reklamiranja, prezentacije i pakiranja poljoprivrednih proizvoda i to za sljedeće aktivnosti:

* izrada i tiskanje reklamnih letaka ( flayera ) i plakata,
* kupnja štandova,
* izrada i tiskanje etiketa za ambalažu,
* kupnja ambalaže ( boce, kutije, gajbe, staklenke, vreće, vrećice i slično ),
* marketing putem interneta ili tiskanih, tv i radijskih medija, izrada web stranica,
* reklamni artikli s tiskom u svrhu promocije,
* usluge pakiranja proizvoda.

Ukupni proračunski trošak Općine Tovarnik za Mjeru 5 je 10.000,00 EUR, a svaki korisnik može ostvariti maksimalno 800,00 EUR. Sredstva se dodjeljuju redoslijedom prijavljivanja dok se ne iskoriste sva sredstva ili do zatvaranja Javnog poziva.

Potrebna dokumentacija, te mjere i instrumenti osiguranja biti će propisani u Javnom pozivu.

MJERA 6: Sufinanciranje nabave i uzgoja koka nesilica

**Članak 13.**

Ovom mjerom planira se sufinanciranje kupnje i uzgoja koka nesilica poljoprivrednim gospodarstvima ( OPG, obrt, zadruga ) s područja Općine Tovarnik u 2025. godini u svrhu njihova udruživanja u klastere proizvođača.

Sufinancira se kupnja i nabava minimalno 150 koka nesilica. Ukupni proračunski trošak Općine Tovarnik za Mjeru 6 je 2.525,32 EUR. Iznos sufinanciranja je do 50% troška, a svaki korisnik može ostvariti maksimalno 2.500,00 EUR.

Sredstva se dodjeljuju redoslijedom prijavljivanja dok se ne iskoriste sva sredstva ili do zatvaranja Javnog poziva.

Dokumentacija:

* rješenje o upisu poljoprivrednog gospodarstva u Upisnik poljoprivrednih gospodarstava ili kopija iskaznice,
* obostrana preslika osobne iskaznice nositelja poljoprivrednog gospodarstva – podnositelja zahtjeva,
* kopija računa, izvod iz banke i/ili drugi dokaz o uplati sufinanciranog troška,
* IBAN žiro računa,
* ostala dokumentacija koja će biti propisana Javnim pozivom.

**VII. ZAVRŠNE ODREDBE**

**Članak 14.**

 Korisnici potpore u trenutku podnošenja Zahtjeva za dodjelu potpore ne smiju imati nepodmirenih dospjelih dugovanja prema Općini Tovarnik, a odnosi se na pravnu osobu i na fizičku osobu (obrtnika i građanina).

Korisnik potpore mora imati najmanje jednog (1) zaposlenog na neodređeno vrijeme s punim radnim vremenom, uključujući vlasnika/icu, osim ako pojedinom mjerom nije drugačije određeno.

**Članak 15.**

Korisnik potpore koji je u sustavu PDV-a ne ostvaruje pravo na PDV kao prihvatljiv trošak za potpore iz ovog Programa.

**Članak 16.**

Ovaj Program ne odnosi se na fizičke osobe koje obavljaju domaću radinost ili sporedno zanimanje sukladno Zakonu o obrtu.

**Članak 17.**

 Podnositelji zahtjeva pravne osobe mogu ostvariti pravo na potporu ako osnivač, član društva ima prebivalište na području Općine Tovarnik, a u slučaju više osnivača, članova društva najmanje 50% osnivača, članova društva moraju imati prebivalište na području Općine Tovarnik.

U slučaju da osnivač nema prebivalište na području Općine Tovarnik, potrebno je da je sjedište tvrtke na području Općine Tovarnik.

**Članak 18.**

 Podnositelj zahtjeva nema pravo na potporu ukoliko je za istu namjenu primio potporu iz drugih izvora.

**Članak 19.**

 Odluku o dodjeli potpore donosi načelnik Općine na prijedlog Povjerenstva za dodjelu potpora za razvoj poduzetništva Općine Tovarnik u 2025. godini. Povjerenstvo imenuje načelnik Općine.

**Članak 20.**

Korisnici potpore mogu koristiti za više mjera, ali najviše do 3.500,00 EUR.

Izuzetak su korisnici koji koriste Mjeru 4, koji osim nje mogu koristiti i druge mjere do najviše 2.000,00 EUR.

**Članak 21.**

 Ukoliko u nekoj od mjera preostane sredstava, ona se mogu koristiti u nekoj drugoj mjeri ovog Programa, Odlukom načelnika Općine. Tada se mijenjaju iznosi i broj korisnika po pojedinoj mjeri.

**Članak 22.**

Ukupan iznos sredstava osiguran po ovom Programu iz Proračuna Općine Tovarnik je 81.525,32 EUR, a osigurava se iz prihoda od zakupa poljoprivrednog zemljišta u vlasništvu države.

**Članak 23.**

 Neće se razmatrati zahtjevi podnositelja nad kojima je otvoren stečajni postupak, postupak predstečajne nagodbe ili postupak likvidacije, kao ni oni zahtjevi koji ne ispunjavaju svrhu i cilj ovog Programa.

**Članak 24.**

 Ovaj Program stupa na snagu danom donošenja, a objavit će se u „Službenom vjesniku Vukovarsko-srijemske županije.“

**PREDSJEDNIK OPĆINSKOG VIJEĆA**

**Dubravko Blašković**